የአድዋ ድል የኢትዮጵያውያን አንድነትና ትብብር ውጤት ነው
የአድዋ ድል ኢትዮጵያውያን ለአገራቸው ነፃነትና ለህዝባቸው ክብር በአንድነት በመሰለፍ ያስገኙት ውጤት መሆኑ ተመለከተ፡፡120ኛው የአድዋ ድል በዓል በአድዋ ከተማ ሲከበር የባህልና ቱረዝም ሚኒስትር ኢንጂነር አይሻ መሀመድ ድሉ ኢትዮጵያውያን ለነፃነታቸውና ለክብራቸው በተባበረ ክንድ በመሰለፍ ያስገኙት ውጤት ማሳያ መሆኑን ገልጸዋል፡፡የአድዋ ድል የኢትዮጵያውያን የኩራትና የአንድነት መገለጫ መሆኑን ጠቁመው የአይበገሬነት አርማ እንደሆነም ጨምረው ገልጸዋል፡፡ ጀግኖቹ ለአገራቸው ክብር ደምና አጥንታቸውን ገብረው ለዛሬው ትውልድ ማስተላለፋቸውን ነው ያስረዱት፡፡ጀግኖች ኢትዮጵያውያን የአገራቸው ዳር ድንበር መወረር ትልቅ ውርደት በመሆኑ የህይወት መስዋዕትነት መክፈላቸውን ጠቁመው ትወልዱ የዘመኑ ውርደት የሆነውን ድህነትን አጥብቆ እንዲታገል አሳስበዋል፡፡ ወጣቱ ከጀግኖች አባቶችና እናቶች የተረከበውን አደራ በብቃት መወጣት አለበት፡፡የአድዋን ታሪካዊ ድል ለመዘከርና የቱሪስት መዳረሻ ለማድረግ ሙዚየም ለመገንባት የተጀመረው ጥረት እንዲጠናከር ሚኒስቴሩ ልዩ ትኩረት ሰጥቶ እንደሚሰራ ሚኒስትሯ አስረድተዋል፡፡የትግራይ ክልል ምክትል ርዕሰ መስተዳድር ዶክተር አምባሳደር አዲስ ዓለም ባሌማ በበኩላቸው የአድዋ ድል የአውሮፓውያን ቅኝ የመግዛትና ግዛትን የማስፋት ህልምን በማያሻማ መልኩ የሰበረ ነው ብለዋል፡፡ መላው ጥቁር ህዝቦች ለነፃነታቸው እንዲታገሉም ትልቅ መነቃቃትና መነሳሳትን ፈጥሯል፡፡ ምክትል ርዕሰ መስተዳድሩ እንዳሉት ኢትዮጵያውያን በጋራ ትግል ያስገኙት ትልቅ ድል በመሆኑም አንድነትን አጠናሮ መጓዝ የሚያስገኘውን ውጤት ሰብኳል፡፡ ብዝኃነትን በአግባቡ መጠቀም ከተቻለ የሚፈለገው ደረጃ ላይ ለመድረስ የሚያግድ ነገር እንደሌለም አመላካች ነው፡ ዘላቂ ልማትን ለማረጋገጥና ኢኮኖሚውን ለማሳደግ ሁሉም የበኩሉን ሊወጣ ይገባል፡፡አኩሪ ታሪክን ያስመዘገቡት የአድዋ ተራሮች በልማት እያሸበረቁ መሆኑን ዶክተር አምባሳደር አዲስ ዓለም ገልፀዋል፡፡ ልማቱ በቀጣይም ይበልጥ ተጠናክሮ ይቀጥላል ብለዋል፡፡ አካባቢውን የቱሪስት መዳረሻ ለማድረግና የቱሪስት ፍሰቱን ለመጨመር ከሚመለከታቸው አካላት ጋር በመሆን እንደሚሰራ ጠቁመው የክልሉ መንግስት አስፈላጊውን ድጋፍና ትብብር እንደሚያደርግም አስረድተዋል፡፡ግጥም ፣ፉከራና ቀረርቶዎችም ቀርበዋል፡፡